OBRAZLOŽENJE

1. PRAVNI OSNOV ZA DONOŠENJE ODLUKE

Pravni temelj za donošenje Odluke o općinskim porezima Općine Majur čine članak 42. Zakona o lokalnim porezima (Narodne novine 115/16, 101/17, 114/22, 114/23 i 152/24) i članak 14. Statuta Općine Majur (»Službeni vjesnik« Općine Majur, broj 11/13 i 41/13, »Službene novine Općine Majur«, broj 3/14, 1/18, 2/20, 1/21, 4/21 i 1/23).

1. RAZLOZI ZA DONOŠENJE ODLUKE

Zakon o lokalnim porezima uređuje sustav utvrđivanja i naplate lokalnih poreza kao izvora financiranja jedinica lokalne samouprave. Zakon o lokalnim porezima („Narodne novine“, broj 115/16, 101/17, 114/22 i 114/23) je propisivao da jedinice lokalne samouprave mogu uvesti sljedeće poreze: 1. porez na potrošnju, 2. porez na kuće za odmor i 3. porez na korištenje javnih površina.

Zakonom o izmjenama i dopuni Zakona o lokalnim porezima („Narodne novine“, broj 152/24), kojeg je Hrvatski sabor donio 13. prosinca 2024. godine i objavljen je u Narodnim novinama dana 24. prosinca 2024. godine, ukinut je porez na kuće za odmor, te uvedena obveza uvođenja poreza na nekretnine.

Trenutno je na snazi Odluka o općinskim porezima Općine Majur (»Narodne novine« broj 69/2017 i »Službene novine Općine Majur« broj 4/17 i 8/17), kojom su propisani općinski porezi: prirez porezu na dohodak, porez na potrošnju, porez na kuće za odmor i porez na korištenje javnih površina, te stope, način obračuna i plaćanja poreza.

Prema članku 26. stavku 1. Zakona o lokalnim porezima porez na nekretnine može iznositi od 0,60 do 8,00 eura/m² korisne površine nekretnine (za razliku od dosadašnjeg raspona propisanog za porez na kuće za odmor, koji je iznosio od 0,60 do 5,00 eura/m²).

Predlaže se utvrđivanje poreza na nekretnine u iznosu od 1,33 eura/m².

1. OCJENA POTREBNIH SREDSTAVA

Za provedbu ove Odluke nije potrebno osigurati sredstva u Proračunu, već će se ista planirati na prihodovnoj strani proračuna u narednim godinama.